b'\n_START_ARTICLE_\nWilliams FW11\n_START_PARAGRAPH_\nWilliams FW11 je Williamsov dirkalnik Formule 1, ki je bil v uporabi med sezonama 1986 in 1987, ko so z njim dirkali Nigel Mansell, Nelson Piquet in Riccardo Patrese. Zasnovala sta ga Patrick Head in Frank Dernie, poganjal pa ga je Hondin 1.5L V6 turbo motor, ki je bil najmo\xc4\x8dnej\xc5\xa1i motor tistega \xc4\x8dasa v Formuli 1. Na dirki je lahko razvil mo\xc4\x8d 800 KM pri 12.000 rpm, na kvalifikacijah pa celo prek 1.000 KM. Ob tem se je za dobro izkazala tudi aerodinamika, mo\xc5\xa1tvo pa je imelo tudi dirka\xc5\xa1ki par, ki je znal izkoristiti prednosti dirkalnika, to sta bila v obeh sezonah Nelson Piquet in Nigel Mansell. Dirkalnik ni bil revolucionaren, toda zaradi odli\xc4\x8dne izdelave, mo\xc4\x8di motorja in dobrega dirka\xc5\xa1kega para, je osvojil 18 zmag, 16 najbolj\xc5\xa1ih \xc5\xa1tartnih polo\xc5\xbeajev in 278 to\xc4\x8dk._NEWLINE_V sezoni 1986 je dirkalnik dobil \xc5\xbee svojo prvo dirko za Veliko nagrado Brazilije, kjer je zmagal Piquet, nato pa je s \xc5\xa1tirimi zmagami v srednjem delu sezone boj za naslov prvaka napovedal Mansell. Williamsovi uslu\xc5\xbebenci so bili pretreseni ob hudi nesre\xc4\x8di \xc5\xa1efa mo\xc5\xa1tva, Franka Williamsa, zaradi katere je ostal invalid. Alain Prost pa je izkoristil dejstvo, da sta si Piquet in Mansell od\xc5\xbeirala to\xc4\x8dke, in z zmago na zadnji dirki za Veliko nagrado Avstralije, kjer bi za naslov Mansell potreboval le tretje mesto, toda po nepotrebnem je priganjal dirkalnik in kon\xc4\x8dalo se je z znamenito eksplozijo pnevmatike, osvojil naslov prvaka. Toda devet zmag in \xc5\xa1e deset uvrstitev na stopni\xc4\x8dke obeh dirka\xc4\x8dev je bilo dovolj za konstruktorski naslov prvaka.\n_START_SECTION_\nWilliams FW11B\n_START_PARAGRAPH_\nZa sezono 1987 je mo\xc5\xa1tvo pripravilo izbolj\xc5\xa1an dirkalnik FW11B. Tokrat dirka\xc4\x8da nista ponovila iste napake in Piquet je osvojil dirka\xc5\xa1ki naslov, mo\xc5\xa1tvo pa drugi zaporedni konstruktorski naslov prvaka. Lotus je v tej sezoni dobival enake motorje, zato se je Ayrton Senna lahko na ve\xc4\x8d dirkah boril za zmago, toda no mogel resneje ogroziti Williamsovih dirka\xc4\x8dev. Mansell je osvojil \xc5\xa1est zmag, dve ve\xc4\x8d od Piqueta, ki pa je osvojil kar sedem drugih mest. Po nesre\xc4\x8di Manslla na treningu pred dirko za Veliko nagrado Japonske, je moral izpustiti zadnje dve dirki, in naslov je dokon\xc4\x8dno pripadel Brazilcu.'